[{"text_idx": "#000001", "text": "Mae\u2019r gymdeithas wedi datblygu\u2019n helaeth iawn ers y dyddiau cynnar hynny, ac mae tri digwyddiad y Gymdeithas, sef yr W\u0302yl Tyddyn a Chefn Gwlad, Sioe Frenhinol Cymru, a\u2019r Ffair Aeaf, wedi dod yn ddigwyddiadau pwysig yng nghalendr amaethyddol Cymru."}, {"text_idx": "#000004", "text": "Dewch i gwrdd a\u0302\u2019r ti\u0302m"}, {"text_idx": "#000006", "text": "Neuadd Fwyd y Ffair Aeaf"}, {"text_idx": "#000007", "text": "Clwyd yn trosglwyddo\u2019r awenau i Forgannwg fel sir nawdd CAFC"}, {"text_idx": "#000009", "text": "Dan arweiniad medrus y Llywydd, Harry Fetherstonhaugh, dechreuodd Clwyd eu taith dros dair blynedd yn o\u0302l. Oherwydd y pandemig coronafeirws, cafodd blwyddyn y sir nawdd ei hoedi o 2020 tan 2021 ac yna\u2019n derfynol tan 2022. Trwy gydol yr amser pur ansefydlog ac anodd hwnnw, mae Clwyd wedi parhau eu ro\u0302l gyda brwdfrydedd ac ymroddiad digynnwrf."}, {"text_idx": "#000010", "text": "\u201cPan ofynnwyd imi fod y Llywydd, roeddwn yn edrych ymlaen at flwyddyn gyffrous, ychydig a wyddwn i fy mod yn cofrestru ar gyfer swydd lled-sefydlog!\u201d meddai Harry Fetherstonhaugh yn ei anerchiad olaf fel Llywydd i aelodau cyngor y Gymdeithas."}, {"text_idx": "#000011", "text": "Mynegodd Harry ei ddiolchgarwch i\u2019r Gymdeithas am roi iddo\u2019r \u2018fraint enfawr\u2019 o fod yn Llywydd. \u201cGallaf eich sicrhau fod hyn wedi bod yn uchafbwynt gwirioneddol arwyddocaol yn fy mywyd.\u201d"}, {"text_idx": "#000012", "text": "Trwy lu mawr o ddigwyddiadau codi arian, yn cynnwys Digwyddiad Tir Glas 2022, rasio camelod, teithiau cerdded noddedig, cyngherddau carolau, boreau coffi, nosweithiau bingo, arwerthiannau, teithiau tractorau, ciniawau a swperau, i enwi ond ychydig, mae\u2019r ti\u0302m wedi cael ychydig flynyddoedd eithriadol brysur, a heriol yn aml."}, {"text_idx": "#000013", "text": "Mae\u2019r arian a godir gan bob sir nawdd yn sail i\u2019r buddsoddiad cyfalaf ar safle maes y sioe. Mae\u2019r cronfeydd hanfodol hyn yn cyfrannu at gynnal a chadw a datblygu\u2019r safle, sy\u2019n un o asedau mwyaf y Gymdeithas. Yn y blynyddoedd diwethaf mae\u2019r Gymdeithas wedi symud tuag at adfer ac adnewyddu\u2019r adeiladau presennol, sy\u2019n dod yn fwyfwy pwysig yn yr hinsawdd sydd ohoni. Yn ystod eu cyfnod fel sir nawdd, mae Clwyd wedi codi arian at baneli solar, enghraifft ragorol o gynaliadwyedd."}, {"text_idx": "#000015", "text": "Harry Fetherstonhaugh gyda\u2019i wraig Davina, Lowri y Llysgennad a thi\u0302m Clwyd yn cyflwyno eu siec derfynol yng nghyfarfod cyngor yr wythnos ddiwethaf."}, {"text_idx": "#000017", "text": "\u201cRydych wedi arwain gyda\u2019ch dull a\u2019ch hiwmor gwybyddus ac ni allwn fod wedi cael gwell Llywydd yn fy mlwyddyn gyntaf fel Cadeirydd y Cyngor. Mae\u2019ch degawdau o ymroddiad i\u2019r Gymdeithas hon yn rhyfeddol ac mae buddiannau\u2019r Gymdeithas bob amser yn agos at eich calon. Er ei fod yn rhoi\u2019r gorau iddi fel Llywydd, rwyf yn falch o nodi y bydd Harry yn dal i fod yn Is-Gadeirydd y Bwrdd am weddill y tymor."}, {"text_idx": "#000019", "text": "A hithau\u2019n derbyn pleidlais o ddiolch didwyll gan Nigel Davies, canmolwyd Lowri Lloyd Williams hefyd am yr holl ymroddiad, brwdfrydedd, ac egni a ddaeth hi i ro\u0302l y Llysgennad. Disgrifiodd Nigel Lowri fel \u2018curiad calon\u2019 ti\u0302m Clwyd ac fel rhan annatod o\u2019u hymdrechion codi arian."}, {"text_idx": "#000020", "text": "\u201cMae wedi bod yn arbennig iawn bod yn rhan o di\u0302m Clwyd. Rydym wedi gweithio mor galed ac wedi cyd-dynnu dros yr ychydig flynyddoedd diwethaf. Trwy waith ti\u0302m a phenderfyniad, rwyf yn meddwl ein bod wedi dangos cryfder y Gymdeithas, a beth y gellir ei gyflawni gan ei haelodau.\u201d meddai Lowri."}, {"text_idx": "#000022", "text": "Tra oedd yn ei gyflwyno, canmolodd William Hanks, Cyfarwyddwr Anrhydeddus y Ffair Aeaf ac aelod o bwyllgor Morgannwg, John Homfray ar ei fusnes ffermio cymysg llewyrchus yn Y Bont-faen ac ar ei ymdrechion llwyddiannus wrth arallgyfeirio gyda bwyty a siop fferm."}, {"text_idx": "#000024", "text": "\u201cBu\u2019r teulu Homfray yn gefnogwyr ffyddlon i Bwyllgor Ymgynghorol Morgannwg er blynyddoedd lawer ac mae John, ynghyd a\u0302\u2019i wraig Jo, a thi\u0302m cyfan Morgannwg yn wir edrych ymlaen at flwyddyn gyffrous o\u2019u blaenau. Bu John yn Ddarpar Lywydd am amser hir iawn ond mae wedi parhau\u2019n frwdfrydig ac ymroddedig gydol yr amser.\u201d meddai William."}, {"text_idx": "#000025", "text": "Wrth dderbyn ro\u0302l y llywydd, meddai John, \u201cRoeddwn wedi fy nghyfareddu\u2019n fawr iawn fy mod wedi fy newis gan ein Pwyllgor Ymgynghorol fel Llywydd y sir nawdd yn o\u0302l ym mis Mawrth 2019. Rwyf wedi mwynhau ein hymwneud a\u0302 CAFC yn fawr hyd yn hyn. Mae hwn yn sefydliad wirioneddol ardderchog.\u201d"}, {"text_idx": "#000026", "text": "Mae ti\u0302m y sir nawdd yn gobeithio ariannu adnewyddu Neuadd Morgannwg, gan osod to a chladin newydd. Gyda llawer o ddigwyddiadau yn yr arfaeth ar gyfer 2023, mae\u2019r pwyllgor yn gweithio y tu o\u0302l i\u2019r llenni hefyd i drefnu\u2019r diwrnod arddangos amaethyddol, \u2018Regen \u201923\u2019, sydd i\u2019w gynnal ar 8fed Mehefin ar Sealand\u2019s Farm ym Mro Morgannwg. Bydd y digwyddiad yn ymestyn dros 600 erw ac yn arddangos goreuon oll amaethyddiaeth Cymru a sut y gall systemau ffermio atgynhyrchiol a blaengar helpu i oresgyn yr heriau sy\u2019n wynebu amaethyddiaeth Cymru yn y dyfodol."}, {"text_idx": "#000027", "text": "Yn cymryd yr awenau hefyd mae Jacob Anthony, sydd wedi\u2019i ethol yn swyddogol yn Llysgennad ar gyfer blwyddyn sir nawdd Morgannwg, ac fe\u2019i cyflwynwyd yng nghyfarfod Cyngor yr wythnos ddiwethaf gan Ysgrifennydd Pwyllgor Ymgynghorol Morgannwg, Charlotte Thomas."}, {"text_idx": "#000028", "text": "\u201cRydym yn wirioneddol ddiolchgar o gael Jacob mewn ro\u0302l mor glodfawr a\u0302\u2019n Llysgennad. Jacob yw\u2019r pumed genhedlaeth ar fferm bi\u0302ff a defaid ei deulu ym Mhen-y-bont ar Ogwr. Mae\u2019n danbaid ynghylch hyrwyddo pob agwedd ar amaethyddiaeth gyda\u2019i ddealltwriaeth uniongyrchol o\u2019r diwydiant ac rydym yn hyderus iawn fod y Gymdeithas mewn dwylo rhagorol gyda Jacob yn Llysgennad ar gyfer 2023.\u201d meddai Charlotte."}, {"text_idx": "#000030", "text": "Strwythur unigryw\u2019r siroedd nawdd a\u2019r Pwyllgorau Ymgynghorol yw\u2019r hyn sy\u2019n gosod y Gymdeithas ar waha\u0302n i eraill ac yn sicrhau bod pobl Cymru yn cadw perchenogaeth ar y digwyddiadau. Mae ymdrechion codi arian yr holl siroedd wedi\u2019u buddsoddi\u2019n o\u0302l ym maes y sioe, gan ei wneud yn un o\u2019r gorau yn Ewrop a gan greu gwir ymdeimlad o gydberchenogaeth ar y safle."}]